CELEX: 32017R0610
Language: et
Date: 2016-12-20 00:00:00
Title: Komisjoni delegeeritud määrus (EL) 2017/610, 20. detsember 2016, millega muudetakse Euroopa Parlamendi ja nõukogu määrust (EL) nr 648/2012 pensioniskeemidega seotud üleminekuperioodide pikendamise osas (EMPs kohaldatav tekst )

31.3.2017   
            
            
               ET
            
            
               Euroopa Liidu Teataja
            
            
               L 86/3
            
         KOMISJONI DELEGEERITUD MÄÄRUS (EL) 2017/610,
   20. detsember 2016,
   millega muudetakse Euroopa Parlamendi ja nõukogu määrust (EL) nr 648/2012 pensioniskeemidega seotud üleminekuperioodide pikendamise osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 85 lõiget 2,
   ning arvestades järgmist:
   
               (1)
            
            
               Kesksed vastaspooled asuvad ühel või mitmel finantsturul kaubeldavate lepingute vastaspoolte vahel. Nende vastaspoolte krediidiriski maandatakse selliste tagatiste andmisega, mis peaksid arvutuste kohaselt katma võimalikud kahjud kohustuste täitmata jätmise korral. Kesksed vastaspooled aktsepteerivad variatsioonitagatise nõuete täitmiseks tagatisena üksnes väga likviidset vara, üldiselt raha, et kohustuste täitmata jätmise korral oleks võimalik positsioonid kiiresti likvideerida.
            
         
               (2)
            
            
               Paljudes liikmesriikides osalevad pensioniskeemid aktiivselt börsiväliste tuletisinstrumentide turgudel. Siiski minimeerivad pensioniskeemid tavaliselt oma rahapositsioone ja hoiavad selle asemel suurema tootlikkusega investeeringuid, nagu väärtpaberid, et tagada pensionäridele suuremat tulu. Selliseid pensioniskeeme haldavad üksused, mille põhieesmärk on pakkuda alates pensionile jäämise hetkest hüvitisi, mida makstakse tavaliselt elu lõpuni tehtavate väljamaksete kujul, ent ka ajutiselt tehtavate väljamaksete või ühekordse väljamakse vormis, viivad enda valduses olevad sularahakogused harilikult miinimumini, et maksimeerida oma tõhusust ja kindlustusvõtjate tulu. Kui sellised üksused oleksid kohustatud börsiväliseid tuletislepinguid keskselt kliirima, peaksid nad hoidma märkimisväärset osa varadest rahas, et täita kesksete vastaspoolte võimendustagatise nõudeid.
            
         
               (3)
            
            
               Määruse (EL) nr 648/2012 artikli 89 lõikes 1 on seetõttu sätestatud, et kolme aasta jooksul kõnealuse määruse jõustumisest alates ei kohaldata määruse (EL) nr 648/2012 artiklis 4 kehtestatud kliiringukohustust selliste börsiväliste tuletislepingute suhtes, mis vähendavad objektiivselt mõõdetaval viisil investeerimisriske, mis on otseselt seotud pensioniskeemi maksevõimega. Üleminekuperioodi kohaldatakse samuti nende üksuste puhul, mis on asutatud pensioniskeemi liikmetele kompensatsiooni maksmiseks kohustuste täitmata jätmise korral.
            
         
               (4)
            
            
               Määruse (EL) nr 648/2012 artikli 85 lõike 2 kohaselt peab komisjon koostama aruande hindamaks, kas kesksed vastaspooled on teinud vajalikke jõupingutusi, et töötada välja asjakohased tehnilised lahendused, mis võimaldavad pensioniskeemidel üle kanda mitterahalist tagatist nagu variatsioonitagatisi. Selle hindamiseks tellis komisjon alusuuringu, milles käsitletakse seda, kuidas pensioniskeemid saaksid anda kesksetele vastaspooltele mitterahalist tagatist ning milline oleks erandi kaotamise mõju, kui lahendust ei ole, ning arvutati välja, kui palju väheneksid sellest mõjutatud pensioniskeemidest hüvitist saavate pensionäride pensionid. Sellest tulenevalt võttis komisjon 3. veebruaril 2015 vastu aruande (2).
            
         
               (5)
            
            
               Kooskõlas oma aruande järeldustega leidis komisjon, et praeguseks ajaks ei ole kesksed vastaspooled teinud vajalikku pingutust töötada välja asjakohased tehnilised lahendused ja et tuletislepingute keskse kliirimise kahjulik mõju tulevaste pensionäride pensionihüvitistele jäi samaks. Selle tulemusena võeti vastu komisjoni delegeeritud määrus (EL) 2015/1515, (3) millega pikendatakse määruse (EL) nr 648/2012 artikli 89 lõikes 1 osutatud kolmeaastast üleminekuperioodi kahe aasta võrra.
            
         
               (6)
            
            
               Pärast seda viis komisjon läbi avaliku konsultatsiooni, mis lõppes augustis 2015, et ette valmistada aruanne määruse (EL) nr 648/2012 (börsiväliste tuletisinstrumentide, kesksete vastaspoolte ja kauplemisteabehoidlate kohta) rakendamise kohta kooskõlas kõnealuse määruse artikli 85 lõikega 1. Komisjon konsulteeris ka üldsusega seoses üleskutsega esitada arvamusi finantsteenuste ELi õigusraamistiku kohta. Üldsusega konsulteerimise tulemused seoses määrusega (EL) nr 648/2012 ja üleskutsega esitada arvamusi kinnitavad, kooskõlas komisjoni aruandega, et praeguseks ajaks ei ole kesksed vastaspooled teinud vajalikku pingutust töötada välja asjakohased tehnilised lahendused, ning et tuletislepingute keskse kliirimise kahjulik mõju tulevaste pensionäride pensionihüvitistele jääb samaks.
            
         
               (7)
            
            
               Seepärast tuleks määruse (EL) nr 648/2012 artikli 89 lõikes 1 osutatud kolmeaastast üleminekuperioodi veelgi pikendada.
            
         
               (8)
            
            
               Käesolev määrus peaks jõustuma võimalikult kiiresti, et kehtivad üleminekuperioodid pikeneksid enne nende lõppu või võimalikult kiiresti pärast seda. Hilisem jõustumine võib põhjustada pensioniskeemide seisukohast õiguskindlusetust seoses sellega, kas nad peavad hakkama valmistuma tulevasteks kliiringukohustusteks või mitte,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 648/2012 artikli 89 lõike 1 esimene lõik asendatakse järgmisega:
   
      „Kuni 16. augustini 2018 ei kohaldata artiklis 4 kehtestatud kliiringukohustust selliste börsiväliste tuletislepingute suhtes, mis vähendavad objektiivselt mõõdetaval viisil investeerimisriske, mis on otseselt seotud artikli 2 punktis 10 esitatud määratlusele vastava pensioniskeemi maksevõimega. Üleminekuperioodi kohaldatakse samuti nende üksuste puhul, mis on asutatud pensioniskeemi liikmetele kompensatsiooni maksmiseks kohustuste mittetäitmise korral.“
   
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. detsember 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Komisjoni aruanne Euroopa Parlamendile ja nõukogule, milles Euroopa Parlamendi ja nõukogu 4. juuli 2012. aasta määruse (EL) nr 648/2012 (börsiväliste tuletisinstrumentide, kesksete vastaspoolte ja kauplemisteabehoidlate kohta) artikli 85 lõike 2 kohaselt hinnatakse kesksete vastaspoolte tehtud edusamme ja jõupingutusi tehniliste lahenduste väljatöötamisel pensioniskeemide poolt mitterahalise tagatise üleandmiseks variatsioonitagatisena ning vajadust võtta meetmeid sellise lahenduse saavutamise hõlbustamiseks (COM(2015)39 (final), 3 veebruar 2015).
   
      (3)  Komisjoni 5. juuni 2015. aasta delegeeritud määrus (EL) 2015/1515, millega muudetakse Euroopa Parlamendi ja nõukogu määrust (EL) nr 648/2012 seoses pensioniskeemidega seotud üleminekuperioodide pikendamisega (ELT L 239, 15.9.2015, lk 63).